《八月十六夜小集，同赖二》
清代·林朝崧

草虫吟风长唧唧，中庭桂花香不息。清秋过半月仍圆，零露渐多夜方寂。

我辈离居亦已久，何意琴樽共今夕！赖兄怀瑾后握瑜，由来声价连城璧。

吾家仲容亦佳士，只我才惭步兵籍。论心慷慨及时事，执手慇勤叙离隔。

回首兵尘暗乡国，二子穷山我异域。频年相望阻云海，促膝清谈宁易得！

乱离未死复此会，天荒地老三诗客。流萍踪迹散还聚，离黍河山今异昔。

悠悠身世总如梦，万事不堪回首忆。高岸为谷谷为陵，七尺虽在非金石。

相看破涕且欢笑，莫遣愁多头早白。

作者简介：林朝崧(1875-1915)，字俊堂，号痴仙，台湾彰化县雾峰乡人。林朝崧出身于武功之家，其父亲林利卿、族伯林文察、族兄林朝栋均是清朝同治、光绪年间颇有战功的将领。林朝崧作为栎社的发起人和首任理事，在台湾地方文学发展史上占有重要地位，被誉为“全台诗界泰斗”。